TTCL บวก 4% หลังคว้างานก่อสร้างใหม่ 4.5 พันลบ. จับตาปีนี้พลิกกำไร 508 ลบ.
TTCL บวก 4% หลังคว้างานก่อสร้าง ”โรงงานเคมีภัณฑ์” 4.5 พันลบ. จับตาปีนี้พลิกกำไร 508 ลบ. แนะซื้อเป้า 6.10 บ.
TTCL บวก 4% หลังคว้างานก่อสร้าง ”โรงงานเคมีภัณฑ์” 4.5 พันลบ. จับตาปีนี้พลิกกำไร 508 ลบ. แนะซื้อเป้า 6.10 บ.
24 มิ.ย. 2565

ผู้สื่อข่าวรายงานว่า วันนี้(24มิ.ย.65) ราคาหุ้นบริษัท ทีทีซีแอล จำกัด (มหาชน) หรือ TTCL ณ เวลา 11:03 น. อยู่ที่ระดับ 4.96 บาท บวก 0.20 บาท หรือ 4.20% ด้วยมูลค่าซื้อขาย 73.83 ลบ.

บริษัทหลักทรัพย์ เอเซีย พลัส จำกัด ระบุในบทวิเคราะห์(18 พ.ค.65) ว่า ปัจจุบัน TTCL มี Backlog คงเหลือ 1.22 หมื่นล้านบาท ถือเป็นระดับที่ค่อนข้างสูง ทำให้ แนวโน้มรายได้ในช่วงที่เหลือของปีอยู่ในเกณฑ์ดี โดยงวดไตรมาส 2/2565 น่าจะมีรายได้จากงาน Procurement เข้ามาอีกบางส่วน
สำหรับงานประมูลใหม่ ปัจจุบัน TTCL มีงานที่อยู่ระหว่างยื่น ประมูลรวม 4 หมื่นล้านบาท โดยมี 1 โครงการ เป็นโรงงาน ปิโตรเคมีในประเทศมูลค่า 4 พันล้านบาท คาดจะทราบผลภายในเดือน มิ.ย. 65
ด้านฝ่ายวิจัยปรับเพิ่มประมาณการปีนี้จากขาดทุน 53 ล้านบาท เป็นกำไร 508 ล้านบาท เพื่อสะท้อนกำไรพิเศษจากการโอนกลับค่าเผื่อหนี้สูญโครงการ Rock Salt ใน สปป.ลาว ในงวดไตรมาส 1/2565 และมองว่าช่วงเวลาเลวร้ายที่สุดของธุรกิจได้ผ่านพ้นไปแล้ว จากนี้ไปจะเห็นพัฒนาการเชิงบวกด้านรายได้ที่ชัดเจน
โดยปี 2565 จะเป็นปีสุดท้ายที่ TTCL ต้องรับรู้การด้อยค่าตามมาตรฐานบัญชี TFRS9 จำนวน 276 ล้านบาท ดังนั้นปี 2566 เป็นต้นไป TTCL กลับมาทำกำไรได้อย่างต่อเนื่องอีกครั้ง และมี Upside เพิ่มเติมหาก TTCL ชนะคดีโครงการ Rocksalt ฝ่ายวิจัยประเมิน FV อิง PBV 1.36 เท่า (Historical PBV 5Y) ให้ราคาเหมาะสม 6.10 บาท เพิ่มคำแนะนำจาก Switch เป็น ซื้อ
ทั้งนี้ล่าสุดวันนี้(24 มิ.ย.65) TTCL เปิดเผยว่า บริษัทได้รับสัญญาก่อสร้างในประเทศโรงงานเคมีภัณฑ์ โครงการ RCA-5(ACTH-R) Project และ RCA-5(ACTH-M)Project จากบริษัท ไทยอาซาฮีเคมีภัณฑ์ จำกัด มูลค่าโครงการ 4,500 ล้านบาท โดยขอบเขตของงาน คือการออกแบบวิศวกรรม จัดซื้อเครื่องจักรวัสดุอุปกรณ์ ก่อสร้าง และทดสอบการเดินเครื่อง ระยะเวลา 30 เดือน